2.  ลักษณะการประกอบธุรกิจ

    1.  ประวัติความเป็นมา

  บริษัท กรุ๊ปลีส จำกัด (มหาชน) เริ่มจดทะเบียนจัดตั้งบริษัทฯ เมื่อวันที่ 6 พฤษภาคม 2529
  ด้วยทุนจดทะเบียน 1 ล้านบาท โดยกลุ่มตระกูลเหลืองรังษี ดำเนินธุรกิจให้เช่าซื้อรถยนต์
  ในเขตกรุงเทพฯ ปริมณฑล และต่างจังหวัดต่อมาในช่วงปลายปี 2532 ถึงช่วงต้นปี 2533
  กลุ่มคุณขรรค์ชัย บุนปาน และกลุ่มคุณอนุศักดิ์ อินทรภูวศักดิ์ ได้เข้ามาซื้อกิจการจากผู้ถือหุ้นเดิม
  และได้ชักนำคุณสามารถ จิระดำรง
  ซึ่งมีประสบการณ์จากธุรกิจเช่าซื้อมาเป็นเวลานานมาดำรงตำแหน่งกรรมการผู้จัดการ
  บริษัทฯได้จดทะเบียนเพิ่มทุนจาก 1 ล้านบาทเป็น 10, 20, 40, 100 และ 225 ล้านบาท ในปี
  2531, 2532, 2533, 2536 และ 2547 ตามลำดับ

  ในปี 2533 ธุรกิจให้เช่าซื้อรถจักรยานยนต์ขยายตัวอย่างรวดเร็ว
  และมีแนวโน้มขยายตัวอย่างต่อเนื่อง บริษัทฯ ได้มีบุคลากรที่มีความพร้อม
  ด้วยความรู้ความสามารถ ประสบการณ์ และความชำนาญในด้าน
  การให้เช่าซื้อรถจักรยานยนต์มากกว่า 10 ปี บริษัทฯ
  เริ่มขยายธุรกิจทางด้านให้เช่าซื้อรถจักรยานยนต์เต็มตัว และชะลอการให้เช่าซื้อรถยนต์
  หลังจากนั้น บริษัทฯ ได้ขยายธุรกิจ สินเชื่อให้เช่าซื้อ ได้แก่ รถบรรทุก รถเครื่องจักรกล และ
  แท่นพิมพ์ และยังได้ขยายธุรกิจ สัญญาเช่าทางการเงิน สัญญาโอนสิทธิเรียกร้อง
  สินเชื่อขายผ่อนชำระ และสินเชื่อเงินสดส่วนบุคคล ภายหลังตั้งแต่ปี 2547 เป็นต้นมา บริษัทฯ
  เน้นการให้ให้บริการสินเชื่อเช่าซื้อรถจักรยานยนต์อย่างเดียว

  ในปี 2550 แม้ว่าโดยภาพรวม ตลาดรถจักรยานยนต์จะมียอดจำหน่ายลดลง แต่บริษัทฯ
  ยังคงมีการเติบโตอย่างต่อเนื่อง
  และจัดเป็นหนึ่งในผู้ให้บริการสินเชื่อเช่าซื้อรถจักรยานยนต์รายใหญ่ในเขตกรุงเทพฯ และปริมณฑล

  ช่วงปลายปี 2549 ถึงต้นปี 2550 กลุ่มผู้ถือหุ้นรายใหญ่ ได้ทยอยขายหุ้นให้กับ บริษัท เอ.พี.เอฟ.
  เมเนจเม้นท์ จำกัด เป็นจำนวนทั้งสิ้น 37.86 ล้านหุ้น เป็นผลให้บริษัท เอ.พี.เอฟ.
  เมเนจเม้นท์ จำกัด เป็นผู้ถือหุ้นรายใหญ่ที่สุดของบริษัท กรุ๊ปลีส จำกัด (มหาชน)
  โดยถือหุ้นคิดเป็นร้อยละ 83.03 ของทุนจดทะเบียนทั้งหมดซึ่งชำระแล้วเต็มจำนวน

2.  ภาพรวมการประกอบธุรกิจของบริษัทฯ

  ในปี 2550 ธุรกิจหลักของบริษัทฯ คือ ให้บริการสินเชื่อเช่าซื้อรถจักรยานยนต์ใหม่เท่านั้น
  โดยรถจักรยานยนต์ที่บริษัทฯ ให้สินเชื่อเช่าซื้อส่วนใหญ่จะเป็นรถญี่ปุ่นเฉลี่ยราคาคันละประมาณ
  45,000 บาท และเป็นรถจักรยานยนต์ที่มีสภาพคล่องในการซื้อขายสูง ได้แก่ ฮอนด้า ยามาฮ่า
  ซูซูกิ และคาวาซากิ เป็นต้น ในปัจจุบันรถจักรยานยนต์ที่บริษัทฯ
  ให้บริการสินเชื่อเช่าซื้อจะมีราคาสูงสุดไม่เกินคันละ 83,000 บาท

  นอกจากการให้บริการสินเชื่อเช่าซื้อรถจักรยานยนต์แล้ว บริษัทฯ
  ยังมีการให้บริการหลังการขายโดยการให้บริการรับต่อภาษีทะเบียนรถจักรยานยนต์
  กรมธรรม์ประกันภัย และ พ.ร.บ. ซึ่งเป็นการอำนวยความสะดวกให้แก่ลูกค้า
  อีกทั้งยังเป็นการเสริมรายได้ให้กับบริษัทฯ อีกทางหนึ่ง
  ตลอดจนเป็นการคุ้มครองและป้องกันความเสี่ยงที่อาจจะเกิดขึ้นกับทรัพย์สิน
  ซึ่งเป็นหลักประกันในการให้สินเชื่อของบริษัทฯ ได้

3.  โครงสร้างรายได้ของบริษัทฯ

  --------------------------------- ---------- -------- --------- -------- --------- --------
  รายได้ของบริษัทฯ                     ปี 2550              ปี 2549             ปี 2548    

                                    พันบาท      ร้อยละ    พันบาท     ร้อยละ    พันบาท     ร้อยละ

  รายได้จากการให้เช่าซื้อและขายผ่อนชำระ   492,816    90.91    401,293   90.65    336,332   84.60

  รายได้ดอกเบี้ยจากสินเชื่อเงินสด          0          0        0.73      0.00     44        0.01

  รายได้อื่น                           49,260     9.09     41,379    9.35     61,187    15.39

  รวม                               542,076    100.00   442,673   100.00   397,563   100.00
  --------------------------------- ---------- -------- --------- -------- --------- --------

  เป้าหมายการดำเนินธุรกิจ

  นโยบายในการดำเนินธุรกิจของบริษัทฯ สำหรับการดำเนินงานในระยะเวลา 3 ปีข้างหน้า
  ในการขยายสินเชื่อบริการให้เช่าซื้อรถจักรยานยนต์ในเขตกรุงเทพฯ ปริมณฑล และต่างจังหวัด
  โดยมีเป้าหมายการขยายธุรกิจด้วยอัตราเจริญเติบโตเฉลี่ยประมาณร้อยละ 10 ต่อปี